Ja, ek kan ook doen met 'n lemoen | Netwerk24
Ja, ek kan ook doen met 'n lemoen
Deur Dawid Vermeulen, Mosselbaai 02 Junie 2020 00:00
By die lees van Emil Terblanche se brief oor lemoene (03.05) was ek verheug om 'n lemoengenoot te ontdek.
My dag begin ook met 'n lemoen wat met 'n klinies noukeurige afskil-ritueel gepaard gaan. Soveel so dat ons kleinkinders dikwels tydens lemoentyd soggens om oupa saamdrom om die geskillery gade te slaan – wat soms in skeppings ontwikkel wat groot vreugde verskaf.
By geleentheid, met die oupas onder bespreking, was daar aan tafel onduidelikheid oor watter oupa aan die orde was, toe een kleintjie help: "Ons praat van die lemoen-oupa."
Op 'n luukse passasierskip begin ek eendag my ontbyt rustig met die netjies gestruktureerde afskil van 'n lemoen en merk toe dat die hoofkelner met sy oë gefikseer op my hande, roerloos in verwondering langs my staan.
Op passasierskepe waar fenomenale vrugteskeppings gereeld uitgestal word, was ek verbaas om van hom te hoor dat hy nog nooit gesien het dat iemand 'n lemoen só skil nie.
Dit val op en verskaf my groot plesier om te sien hoe die kleinkinders stil-stil hul lemoene, net soos oupa, met sorg netjies afskil en skyfie vir skyfie geniet. Dit alles lei toe tot 'n vierversgediggie, "Ek kan doen met 'n lemoen", wat op Lukas Maree se vrolike ritme gesing kan word.
Nog is het einde niet, want volgende op die agenda is 'n lemoenskil-kompetisie tussen oupa en die kleinspan, met ouma as beoordelaar, en ek staan nie 'n lemoen se kans nie.